ออมสินไล่จับลูกค้าวัยรุ่น
ธนาคารออมสิน ตั้งเป้าขยายฐานวัยรุ่นเพิ่มอีก 2 ล้านคน ภายใน 3 ปี
26 ก.พ. 2559

ธนาคารออมสิน ตั้งเป้าขยายฐานวัยรุ่นเพิ่มอีก 2 ล้านคน ภายใน 3 ปี
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสินอยู่ระหว่างพัฒนาผลิตภัณฑ์ใหม่ เพื่อรองรับกลุ่มลูกค้าวัยรุ่นที่มีอายุระหว่าง 15-25 ปี ที่ปัจจุบันยังมีสัดส่วนที่น้อย โดยตั้งเป้าให้สัดส่วนในกลุ่มดังกล่าวเพิ่มขึ้นเป็น 10% ของลูกค้าทั้งหมด 20 ล้านคน หรือเท่ากับ 2 ล้านคน ภายในระยะเวลา 3 ปี จากเดิมอยู่ที่สัดส่วน 4-6%
นายชาติชาย กล่าวต่อไปว่า ขณะนี้ภาพลักษณ์องค์กรยังดูเป็นผู้ใหญ่ และผลิตภัณฑ์ยังไม่ครอบคลุม เช่น รูปแบบบัตรเดบิตที่ยังไม่ดึงดูดใจ จึงได้เร่งพัฒนารูปแบบผลิตภัณฑ์ให้เข้ากับกลุ่มดังกล่าว และได้พัฒนาระบบโมบายแบงก์กิ้ง ให้มีความสะดวกสอดคล้องกับการใช้ชีวิตประจำวัน จับกลุ่มลูกค้าคนรุ่นใหม่ โดยในปีนี้ธนาคารตั้งเป้าเพิ่มสัดส่วนกลุ่มวัยรุ่นให้อยู่ที่ 6-8%
ทั้งนี้ เมื่อปี 2558 ที่ผ่านมา ธนาคารออมสินได้พัฒนาบัตรเดบิตมากขึ้น ทำให้ยอดจาก 8-9 แสนใบ เป็น 2 ล้านใบ ในขณะที่กลุ่มลูกค้าที่มีอายุตั้งแต่ 30 ปีขึ้นไป ซึ่งมีสัดส่วนสูงถึง 70% ธนาคารจะเน้นผลิตภัณฑ์ที่มีความหลากหลายและตรงกลุ่ม เช่น กิจกรรมไหว้พระริมน้ำ กิจกรรมท่องเที่ยวเชิงอนุรักษ์ เพื่อรักษาฐานลูกค้าในกลุ่มดังกล่าวด้วย
“ทุกกลุ่มอายุต้องมีลูกค้า 2 ล้านคน หรือเฉลี่ยกลุ่มละ 10% เพื่อให้มีลูกค้าที่หลากหลาย ซึ่งต้องทำการตลาดให้หลากหลาย และต้องทำให้กลุ่มวัยรุ่นเปลี่ยนมุมมองภาพลักษณ์เดิมๆ รวมถึงธนาคารออมสินจะต้องพัฒนาให้เป็นผู้นำในทุกกลุ่ม” นายชาติชาย กล่าว
นอกจากนี้ ธนาคารอยู่ระหว่างพัฒนาระบบคอร์แบงก์กิ้ง เพื่อเป็นตัวอย่างให้ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ หรือสถาบันการเงินเฉพาะกิจอื่นๆ ให้เป็นมาตรฐานเดียวกัน เพื่อเชื่อมโยงข้อมูล
ทั้งนี้ ในเบื้องต้นจะใช้เงินจากแบงก์รัฐเอง หรือเงินจากกองทุนพัฒนาสถาบันการเงินเฉพาะกิจของรัฐ ที่ปัจจุบันมีเงินสมทบอยู่ที่ 3,000 กว่าล้านบาท โดยธนาคารออมสินได้สมทบในปีที่ผ่านมา 1,700 ล้านบาท
นายชาติชาย กล่าวว่า ในปี 2559 ธนาคารออมสินส่งเงินสมทบเข้ากองทุนอีก 3,600 ล้านบาท ขณะที่ทั้งระบบจ่ายเงินสมทบเข้ากองทุนรวม 7,000-8,000 ล้านบาท ในปีนี้ โดยแผนการดำเนินการพัฒนาคอร์แบงก์กิ้งจะต้องให้ธนาคารแห่งประเทศไทย (ธปท.) และกระทรวงการคลังเห็นชอบก่อน คาดว่าจะใช้เวลาประมาณ 6 เดือน ถึง 1 ปี